Mélyen tisztelt, Kedves Barátom!

Szívből örültem midőn legutóbbi leveledet olvastam. Igazán üdítően hatott rám a kedves baráti szó. Örvendek, hogy Te és Szeretteid is jó egészségben vagytok.

Hogy kérdésedre válaszoljak, az egészségemre én sem panaszkodhatok, de mindezen felül biztos forrásokból tudom állítani Neked azt is, hogy valóságos *boldog ember* vagyok. S hogy mi ez a biztos forrás? Hát az emberek, a munkatársak, szomszédok, akiknek tekintetei oly megvetően szórják rám boldogságom bizonyítékait, hogy bár kívülálló fülelő meg sem hallaná őket, azok mégis iszonyatos hanggal gerjesztik lelkemben a bűntudatot. *„Fiatal! Egészséges! Megvan keze, lába! Tető van a feje felett! Mi baja lehet mégis egy ilyen embernek!?”*- vetik oda nekem a különféle nyelvű és kultúrájú szemek, mikor elfásult arccal a távolba révedek akár egy röpke pillanatra is, s én már alig bírom elviselni a bűntudatot, hiszen annyi a rossz sorsú ember és én mégsem érzem azt, hogy boldog lennék. De mondd Barátom, mégis hogyan lehetnék az, ha a lelkem majd’ odalesz betegségében, reszket hontalansága fagyosságában és letöredező darabjait alig győzi összefércelni a józan tudat, hogy mentse önmagát, tudván, ha a lélek végleg szétfeslik oda lesz a test is. Hát, így érzem én magam ebben az idegen világban, amely csak pörög és forog körülöttem és én csak akkor tudok szabadulni a szédítésétől, amikor hazagondolok. Olyankor eltűnnek a pöffeszkedő felhőkarcolók, s csak a Hargita hegyei magaslanak körbeölelve Farkaslaka tornácos házait. A dzsesszt felváltják azok a régi dalok melyeket még a jó öregek énekeltek nekünk, kisgyermekeknek. Akkor mintha újra átjárna az az ősi varázslat, amit akkor, azokat a dalokat hallgatva a pásztortüzek lángjai közt véltem látni, érzem azt a varázslatot, melyet a Föld forgása egyre csak hűt s melyet a csodákban már nem hívő, helyette a törvényt imádó emberek egyre csak felednek és kinevetnek. Olyankor úgy érzem hogy az a mágikus erő kihalásra van ítélve, mivel azt csak emberek adhatják tovább egymáson keresztül, de ők nevetik, s feledik. Ó az emberek! Milyen érdekes látni az itteni népeket, ahogy gazdagon élnek, és érdekes visszagondolni enyéimre, akik szegényen. De miért is élnek így? Az egyik azért mert a vezetőik, akik adják a törvényt, éppen jól avatkoztak bele valami szörnyűségesbe, az egyszerű emberekkel végeztetve a piszkos munkát, és most aszerint él valahogy a nép, anélkül hogy különösebb döntése lett volna benne. Sajnálom a kisembert! Hogy el tud veszni, ha a világban nagy dolgok történnek! És akárhogy is élt addig, a világ törvénye jön és behajtja rajta amit csak akar. Akkor pedig az a kicsi ember csak az Istenéhez fordulhat, aki nagyobb mint az a törvény, aki a csillagok szemével néz vissza, aki megragyogtatja azt a csodát amely kiveszni érződik, aki egy örökebb világ képét csillantja meg nekünk, egy igazi ősi vigasztalásét. Hiszem, hogy az emberek vágynak erre az örök világra, még akkor is, ha látszólag csak nevetik. De ravasz ám a földi világ és olyan illúziókat teremt, melyben az ember csodát vél látni és csak akkor veszi észre a hamisságot, ha az már kelepcébe csalta, mint lámpa a lepkét. Így esik meg hogy sok embernek az ital, a fejetlenség lesz az „*ősvigasztalása”*, s bármilyen jó is volt a lelke, a vére romlásba húzza.

Szóval így vagyok mostanában, s hogy kiadjam azt, ami a lelkemen ül, írásba menekültem és drámát írtam Ősvigasztalás címmel. Művemet kezdetben csak magamnak írtam, de hogy az esélyt megadjam munkámnak, hogy foganatja legyen úgy döntöttem, hogy versenybe bocsájtom a Kolozsvári Nemzeti Színház pályázatára. Nyerésben nem gondolkozom, csak szeretném, ha látnák, s ha akár csak egy hazámfiát is megmozdítaná. Hidd el, az nekem már felérne egy győzelemmel!

Baráti szeretettel ölet:

Áron

Kedves Áron!

Bár műved számomra sokatmondó volt, sajnálattal írom Neked, hogy Kolozsváron nem aratott nagy sikert, de nyugtat a tudat, hogy arra nem is vágytál. Talán nehéz egy ilyen történetről beszélni azoknak az embereknek, akik a háború sok kudarca után inkább már az *új* felé néznének és kimondottan akarják a változást. Talán a sors fintora, de talán ahhoz, hogy művednek nagyobb foganatja legyen, az idő további haladására és a világ újbóli változására van szükség, hogy egy más gondolkodású közönség elé kerüljön.

Én viszont befogadtam és őrzöm munkád üzenetét.

Mindig tisztelő és őszinte barátod:

Jenő